钦定古今图书集成/明伦汇编/宫闱典/第016卷 > 宋
## 钦定古今图书集成/明伦汇编/宫闱典/第016卷 > 宋

宋皇太妃侍官内职之制，并与太后同。

按《南齐书礼志》：“宋代皇太妃，唯无五牛旗为异。其外
侍官则有侍中、散骑常侍、黄门侍郎各二人，分从前
后部，同于王者。内职则有女尚书、女长御各二人，棨
引同于太后。”

====武帝永初元年帝受禅尊太妃萧氏为皇太后====按《宋书武帝本纪》，永初元年夏六月丁卯，设坛于南
郊，即皇帝位。诏追尊皇考为孝穆皇帝，皇妣为穆皇
后，尊王太后为皇太后。按《孝懿萧皇后传》：后讳文
寿，兰陵兰陵人也。孝穆后殂，孝皇帝聘后为继室，高
祖为宋王，加太妃之号。高祖践阼，有司奏曰：“道积者
庆流，德洽者礼备。故祗敬表于崇高，嘉号彰于盛典。
伏”惟太妃母仪之德，化穆不言；保翼之训，光被洪业。
虽幽明同庆，而称谓未穷。稽之前代，礼有恒准。宜式
遵旧典，允副群望。臣等参受宋王太后号，故有司奏
犹称太妃也。上以恭孝为行，奉太后素谨。及即大位，
春秋已高，每旦入朝，未尝失时刻。

永初三年。诏母后不烦临朝。太后制三年之服
按《宋书武帝本纪》。永初三年五月。手诏曰。后世若有
幼主。朝事一委宰相。母后不烦临朝按礼志。武帝
崩。萧太后制三年之服。

### 少帝景平元年尊所生张夫人为皇太后宫名永乐按宋书少帝本纪景平元年秋七月癸酉尊所生张夫人为皇太后按张夫人传夫人讳阙不知何郡

县人也。生少帝。永初元年，拜为夫人。少帝即位，有司
奏曰：“臣闻严亲敬始，所因者本；充孝之道，由中被外。
伏惟夫人德并坤元，徽音光劭，发祥兆庆，诞启圣明。
宜崇极徽号，允备盛则。从《春秋》‘母以子贵’之义，遵汉、
晋推庆之典。谨上尊号为皇太后，宫曰永乐。”

景平二年，《张太后》令废少帝而立宜都王义隆，奉还
玺绂。

按《宋书少帝本纪》，“景平二年夏五月，帝居处所为多
过失。乙酉，皇太后令曰：‘王室不造，天祸未悔。先帝创
业弗永，弃世登遐，义符长嗣，属当天位，不谓穷凶极
悖，一至于此。大行在殡，宇内哀惶，幸灾肆于悖词，喜
容表于在戚。至乃征召乐府，鸠集伶官，优倡管弦，靡
不备奏，珍羞甘膳，有加平日采择媵御，产子就宫，䩄’”
面无怍，丑声四达。及懿后崩，背重加天。“亲与左右，
执绋歌呼，推排梓宫，抃掌笑谑，殿省备闻。加复日夜
媟狎，群小慢戏，兴造千计，费用万端，帑藏空虚，人力
殚尽，刑罚苛虐，幽囚日增。居帝王之位，好皂隶之役，
处万乘之尊，悦厮养之事，亲执鞭扑，殴击无辜，以为
笑乐。穿池筑观，朝成暮毁，征发工匠，疲极兆民。远近
叹嗟，人神怨怒，社稷将坠，岂可复嗣守洪业，君临万
邦！今废为荥阳王，一依汉昌邑、晋《海西》故事。奉迎镇
西将军、宜都王义隆入纂皇统。”是日，太后令奉还玺
绂。

### 文帝元嘉元年秋八月追尊所生胡倢伃为皇太后谥曰章后按宋书文帝本纪云云按胡倢伃传倢伃讳道女

淮南人。义熙初，为高祖所纳，生文帝。五年，被谴赐死。
高祖践祚，追赠倢伃。太祖即位，有司奏曰：“臣闻德厚
者礼尊，庆深者位极。故閟宫既构，咏歌先妣；园陵崇
卫，聿追来孝。伏惟先倢伃柔明塞渊，光备六列，德昭
坤范，训洽母仪，用能启祚圣明，奄宅四海，严亲莫逮，
天禄永违。臣等远准《春秋》，近稽汉晋，谨上尊号曰章
皇太后”，陵曰“熙宁”，立庙于京师。

元嘉三十年，孝武帝即位，尊所生路淑媛为皇太后，
宫名“崇宪。”

按《宋书孝武帝本纪》，元嘉三十年四月己巳，即皇帝
位。五月甲申，尊所生路淑媛为皇太后。按文帝《路
淑媛传》，淑媛讳惠男，丹阳建康人也。以色貌选入后
宫，生孝武帝，拜为淑媛。世祖入讨元凶，淑媛留寻阳。
上即位，遣建平王宏奉迎。有司奏曰：“臣闻历集周邦，
徽音克嗣；气淳汉国，沙麓发祥。昔在上代，业隆祚远，
未”有不敷阴教以阐洪基，膺淑庆以载圣哲者也。伏
惟淑媛，柔明内昭，徽仪外范，合灵初迪，则庶姬仰曜；
引训蕃阃，则家邦被德。民应惟和，神属惟祉，故能诞
锺叡躬，用集大命，固灵根于既殒，融盛烈乎中兴。载
厚化深，声咏允缉。宜式谐旧典，恭享极号，奉尊号曰
“皇太后”，宫曰《崇宪》。

### 孝武帝大明元年有司议皇太后出行副车定数

按《宋书孝武帝本纪》，不载。按《礼志》，大明元年九月
丁未朔，有司奏，“未有皇太后出行副车定数。”下礼官
议正。博士王燮之议：“《周礼》后六服五路之数，悉与王
同，则副车之制，不应独异。皇太后既礼均至极，弥不
应殊，谓并应同十二乘，通关为允。”诏可。

大明八年，废帝即位，崇皇后王氏为皇太后，宫名“永
训。”

按《宋书废帝本纪》，大明八年闰五月庚申，太子即皇
帝位。秋七月庚戌，崇皇后曰皇太后。八月己未，皇太
后崩。九月乙卯，文穆皇后祔葬景宁陵。按《文穆王
皇后传》，“后讳宪嫄，琅琊临沂人。元嘉二十年拜武陵
王妃，生废帝。世祖在藩，后甚有宠。上入伐凶逆，后留
寻阳，与太后同还京都，立为皇后。废帝即位，尊曰皇
太”后，宫曰“永训。”其年，崩于含章殿，时年三十八，祔葬
景宁陵

### 明帝泰豫元年后废帝即位尊皇后王氏为皇太后宫名弘训崇所生贵妃陈氏为皇太妃宫名弘化舆服一如晋孝武故事

按《宋书后废帝本纪》：“泰豫元年四月庚子，太子即皇
帝位。六月乙巳，尊皇后曰皇太后。秋七月戊辰，崇拜
帝所生陈贵妃为皇太妃。”按《明恭王皇后传》：“后讳
贞风，琅琊临沂人也。元嘉二十五年，拜淮阳王妃。太
宗即位，立为皇后。废帝即位，尊为皇太后，宫曰弘训。”

按《陈贵妃传》：“妃讳妙登，丹阳建康人，屠家女也。” 生

废帝。太宗即位，拜贵妃，礼秩同皇太子妃。废帝践阼，
有司奏曰：“臣闻《河龙》启圣，理浃民神；郊电基皇，庆烁
天地。故资敬之道，粹古铭风；沿贵之谊，眇代凝则。伏
惟贵妃，含和日晷，表淑星枢，徽音峻古，柔光照世，声
华帝掖，轨秀天嫔，景发皇明，祚昌睿命，而备物之章，
未焕彝策，远酌前王，允陟鸿典。臣等参议，谨上尊号”
曰“皇太妃，舆服一如晋孝武帝太后故事，置家令一
人。改诸国太妃曰太妃，宫曰弘化。按《礼志》，后废帝
即位，尊所生陈贵妃为皇太妃，舆服一如晋孝武太
妃故事，唯省五牛旗及赤旗。”

### 后废帝元徽五年以皇太后令废帝为苍梧王立安成王准

按《宋书后废帝本纪》：“元徽五年己丑，皇太后令曰：‘卫
将军、领军、中书监八座昱以冢嫡，嗣登皇统，庶其体
识日弘，社稷有寄。岂意穷凶极悖，自幼而长，善无细
而不违，恶有大而必蹈。前后训诱，常加隐蔽，险戾难
移，日月滋甚。弃冠毁冕，长袭戎衣，犬马是狎，鹰隼是
爱。皂历轩殿之中，韝绁宸扆之侧。至乃单骑远郊，独
宿深野，手挥矛鋋，躬行刳斮，白刀为弄器，斩害为恒
务。舍交戟之卫，委《天毕》之仪，趋步阛阓，酣歌罏肆，宵
游忘返，宴寝营舍，夺人子女，掠人财物，方䇲所不书，
振古所未闻。沈勃儒士，孙超功臣，幼文兄弟，并豫勋
效。四人无罪，一朝同戮，飞镞鼓剑，孩稚无遗，屠裂肝
肠，以为戏谑，投骸江流，以为欢笑’。”又淫费无度，帑藏
空竭，横赋关河，专充别蓄，黔首嗷嗷，厝生无所。吾与
其所生，每励以义方，遂谋鸩毒，将骋凶忿，沈忧假日，
虑不终朝。自昔辛癸，爰及幽、厉，方之于此，未譬万分，
民怨既深，神怒已积，七庙阽危，四海褫气，“废昏立明，
前代令范。况迺灭义反道，天人所弃，衅深牧野，理绝
桐宫。故密令萧领军潜运明略，幽显协规，普天同泰。
骠骑大将军、安成王体自太宗，天挺淹叡，风神凝远，
德映在田。地隆亲茂，皇历攸归，亿兆系心，含生属望。
宜光奉祖宗，临享万国，便依旧典，以时奉行。未亡人
追往伤怀，永言感绝。”太后又令曰：“昱穷凶极暴，自取
灰灭，虽曰罪招，能无伤悼。弃同品庶，实所不忍。可特
追封苍梧郡王。”按《明恭王皇后传》：废帝失德，太后
每加勗譬，始者犹见顺从，后狂慝转甚，渐不悦。元徽
五年五月五日，太后赐帝玉柄毛扇，帝嫌其毛柄不
华，因此欲加鸩害。已令太医煮药，左右人止之曰：“若
行此事，官便应作孝子，岂复得出入狡狯？”帝曰：“汝语
大有理。”乃止。顺帝禅位，太后与帝逊于东邸，因迁居
丹阳宫，拜汝阴王太妃。顺帝殂于丹阳，更立第京邑。
建元元年，薨于第，时年四十四。追加号谥，葬以宋后
礼。